Die reperkussies as ouers nie vakansie neem nie - Jou Gesin | Solidariteit WêreldJou Gesin | Solidariteit Wêreld
Tuis › Artikels › Die reperkussies as ouers nie vakansie neem nie
Die reperkussies as ouers nie vakansie neem nie
Volgens ʼn nuwe verslag deur Project: Time Off, wat ʼn opname gedoen het onder ʼn verteenwoordigende monster van meer as 700 kinders tussen die ouderdomme 8 en 14 en hulle ouers, is ons altyd-aan-diens gewoontes besig om ons kinders se lewens te hervorm.
Project: Time Off is ʼn organisasie wat die waarde en noodsaaklikheid daarvan om vakansies te neem bevorder.
Driekwart van kinders in die opname het gesê hulle ouers skakel nie ten volle van werk af wanneer hulle tuis is nie en meer as 80% van kinders het opgelet dat ouers hulle werkstres saam met hulle huis toe bring.
Teen 2014 het 42% van Amerikaners meningsopnemers vertel dat hulle in die vorige jaar nie ʼn enkele dag afgeneem het nie. ʼn Onlangse Ipsos-opname toon dat Suid-Afrikaners al hoe minder vakansiedae neem en – letterlik en figuurlik – nie van werk kan afskakel nie.
Die stygende koers van slimfoongebruik val saam met ʼn skerp daling daarin om tyd by die werk af te neem, self al is ons veronderstel om ʼn vakansie saam met die gesin te geniet.
“Wat my meeste bekommer, is dat ons nie alleen aan ons kinders sê dat om die hele tyd te werk aanvaarbare gedrag is nie, ons skep ʼn nuwe norm,” waarsku Katie Dennis, strategiese direkteur van Project: Time Off.
“En as dit die geval is, sal ons kinders dink dis in orde – en dit gaan net erger word.”
Aan die een kant mag ʼn besige ouer daarop wys dat skole deesdae blyk ʼn eindelose aantal toekenningseremonies te hou en baie skole skyn nie een ʼn poging aan te wend om werkende ouers se skedules te akkommodeer nie. Aan die ander kant vind werkende ouers dit egter sielkundig moeilik om verlof te vra weens gesinsverantwoordelikhede.
Een besonder kommerwekkende bevinding van Dennis se navorsing is dat wanneer ouers belangrike gebeure mis, kinders swaarkry. Bykans ses uit tien kinders het gesê hulle ouers het geleenthede soos skooltoneelopvoerings, sokkerwedstryde en toekenningseremonies – selfs belangrike vakansiedae – vir werk misgeloop. ʼn Meerderheid van kinders (59%) was ontsteld deur hulle ouers se gebrek aan teenwoordigheid in hulle lewens en 58% ‘kon die laaste aktiwiteit wat hulle ouers gemis het, in detail herroep’.
Jou kinders wil nie ʼn allesbetaalde reis Disneyland toe hê nie. Om die waarheid te sê, die gewildste aktiwiteit wat die kinders in die PTPO-opname genoem het, was ʼn ouer wat bloot hulle skooluitstappie meegemaak het. Soos een elfjarige dogter dit gestel het: “Dit maak nie saak wat ons doen nie, al wat saak maak is dat ons dit geniet.”
Eenvoudige gebare maak ʼn reuse impak op kinders se welstand. Terwyl slegs 19% van die kinders in die opname gesê het dat hulle op ʼn gewone dag tipies in ʼn goeie bui is, het daardie syfer tot 60% opgeskiet op dae wanneer hulle ouers tyd afgeneem het om saam met hulle kinders deur te bring.
Moenie dat die donker syfers in hierdie studies jou nog meer laat stres nie, sê Dennis. Sit net jou foon neer en laat iets gebeur. “Dit hoef nie iets asemrowend te wees nie. Dit moet net iets wees.”